UNIVERZITET U BEOGRADU

FILOZOFSKI FAKULTET

IZBORNO VEĆE

Odlukom Izbornog veća Filozofskog fakulteta od 04. 07. 2024. godine izabrani smo u komisiju za pripremu izveštaja o kandidatima za izbor u zvanje DOCENTA za užu naučnu oblast OPŠTA FILOZOFIJA, težište istraživanja: FILOZOFIJA POLITIKE, sa punim radnim vremenom, na određeno vreme u trajanju od pet godina.

Na konkurs objavljen u listu Nacionalne službe za zapošljavanje „Poslovi“ od 17. 07. 2024. godine, na sajtu Filozofskog fakulteta i sajtu Univerziteta u Beogradu prijavili su se kandidatkinja dr Ivana Janković Vasiljev i kandidat dr Aleksandar Lukić. Nakon što smo razmotrili konkursni materijal, Izbornom veću podnosimo sledeći

IZVEŠTAJ

1. **BIOGRAFSKI PODACI**

1) Ivana Janković Vasiljev je rođena 1982. godine u Foči. Diplomirala je na Filozofskom fakultetu, Univerziteta u Beogradu, na Odeljenju za filozofiju, 2008. godine sa prosečnom ocenom 8,65 i ocenom 10 na diplomskom ispitu. Diplomski rad pod naslovom „Problem nesvodljivosti mentalnog“ radila je pod mentorstvom prof. dr Vojislava Božičkovića. Doktorske studije upisala je 2009. godine i položila sve ispite s prosečnom ocenom 10. Završila je doktorske akademske studije filozofije 2018. godine na Odeljenju za filozofiju, na Filozofskom fakultetu Univerziteta u Beogradu, odbranivši doktorsku disertaciju pod naslovom „Epistemičko opravdanje demokratije“. Mentor na izradi doktorske disertacije bio je prof. dr Milorad Stupar.

Od 2011. godine јe angažovana kao istraživač-pripravnik na projektu „Logičko-epistemološki osnovi nauke i metafizike“ Instituta za filozofiju, Filozofskog fakulteta u Beogradu, a od 2012. godine angažovana je na istom projektu u zvanju istraživač-saradnik. Od 2019. godine radi kao docent na Odeljenju za filozofiju, Filozofskog Fakulteta, Univerziteta u Beogradu. Kao docent Ivana Janković Vasiljev je bila angažovana u nastavi na predmetima Savremene teorije pravde, Filozofija kulture i Filozofija ekonomije na osnovnim akademskim studijama i na predmetu Savremene teorije demokratije na master studijama. Bila je članica komisije za više završnih, master i doktorskih radova. Tokom 2021. godine je anažovana na međunarodnom projektu Jean Monnet, Jean Monnet Network: *Active Citizenship: Promoting and Advancing Innovative Democratic Practices in the Western Balkans*. Od 2022. godine do danas Ivana Janković Vasiljev je saradnik i rukovodilac partnerskom insitucijom - Filozofski fakultet u Beogradu, Univerzitet u Beogradu, na međunarodnom projektu Erasmus+, *Cultural Memory in Europe: Commemoration, memory making, and identity in the 21st century,* u okviru kog je u septembru 2023. u Beogradu organizovala letnju školu za 35 studenata iz 7 zemalja.

2) Aleksandar Lukić rođen je 1970. godine u Beogradu. Diplomirao je 2000. godine na Odeljenju za filozofiju, Filozofskog Fakulteta Univerziteta u Beogradu sa temom diplomskog rada „Jedinstvo Šelingove negativne i pozitivne filozofije“, a mentor je bio prof. dr Simo Elaković. Doktorsku disertaciju pod naslovom „Šelingova umna mitologija“, odbranio je 2016. godine na Odeljenju za filozofiju, Filozofskog Fakulteta Univerziteta u Beogradu. Mentor na izradi doktorske disertacije bio je prof. dr Drago Đurić.

Od 1997-1998. radio je kao asistent na predmetu Fotografija na Akademiji umetnosti u Beogradu. Od 2000-2001. predavao je filozofiju u XIII beogradskoj gimnaziji. U periodu od 2001-2002. predavao je filozofiju u Filološkoj gimnaziji u Beogradu. Od 2002-2022 predavao je filozofiju u Sportskoj gimanziji u Beogradu. U periodu 2007-2008. radio je kao asistent na predmetu Poslovna etika na Fakultetu za turizam i hotelijerstvo u Beogradu. Od 2020-2022. radio je kao vanredni profesor na Visokoj školi socijalnog rada u Beogradu. Od 2022. radi kao naučni saradnik na Institutu za političke studije u Beogradu. U svojoj biografiji naveo je učešće na sledeća dva projekta: „Srpska priča“ (Samostalni filozofsko-umetnički projekat prihvaćen na konkursu Etnografskog muzeja u Beogradu za javno izlaganje), 2016. godine i „Nasljeđe na našoj savjesti“ (Zavod za zaštitu spomenika kulture Kotor), 2001. godine.

1. **PRISTUPNA PREDAVANJA**

Kandidatkinja i kandidat su održali pristupna predavanja 10. 10. 2024. godine na Filozofskom fakultetu, Univerziteta u Beogradu, u sali 309. Pristupno predavanje dr Ivane Janković Vasiljev održano je u 11h, a pristupno predavanje dr Aleksandra Lukića u 12h. Tema pristupnog predavanja je bila “Osnovni principi Rolsove teorije pravde”. Komisija je ocenjivala pripremu predavanja, strukturu i kvalitet sadržaja predavanja i didaktičko-metodički aspekt izvođenja predavanja, i na osnovu toga je svaki član Komisije ocenio predavanje ocenom od 1 do 5. Na osnovu pojedinačnih ocena svih članova Komisije pristupno predavanje kandidatkinje Ivane Janković Vasiljev ocenjeno je ukupnom prosečnom ocenom 4,77. Na osnovu pojedinačnih ocena svih članova Komisije pristupno predavanje kandidata Aleksandra Lukića ocenjeno je ukupnom prosečnom ocenom 2,22.

1. **ANALIZA RADOVA**

Članak Ivane Janković Vasiljev pod nazivom „Nudging and Deliberation: Individual Autonomy, Epistemic Vices and Virtues“, koji je objavljen 2023. godine u zborniku *Virtues and Vices - Between Ethics and Epistemology*, posvećen je poređenju dve vrste mehanizama koji se mogu koristiti u vezi sa političkim odlukama koje za cilj imaju dobrobit građana. Prvi mehanizam je *nudge*, odnosno korišćenje nesvesnih psihičkih procesa kako bi se uticalo na građane da usvoje neke politike a drugi mehanizam je javna deliberacija koja podstiče promišljeno i aktivno prihvatanje određenih politika kroz učešće u diskusiji. Iako u radu konstatuje da korišćenje prvih mehanizama može imati značajnu ulogu u kriznim situacijama, autorka argumentuje da bi prilikom odlučivanja o političkim pitanjima prednost trebalo da ima mehanizam javne deliberacije. Argument u prilog javne deliberacije zasniva se na očuvanju lične autonomije građana i podsticanju građanskih vrlina, koje mogu biti ignorisane prilikom korišćenja mehanizama prvog tipa.

U članku pod naslovom „Deliberative Democracy – Theory and Practice: The case of the Belgrade Citizens’ Assembly“ objavljenom 2022. godine u časopisu *Filozofija i društvo*, Ivana Janković Vasiljev se bavi prvom građanskom skupštinom koja je održana u Beogradu. Na osnovu kvalitativnih podataka u članku se analizira diskusija u okviru građanske skupštine koja je bila posvećena temi proširenja pešačke zone u centru Beograda. Ovaj rad je jedan od prvih radova u našoj sredini koji je posvećen empirijskim razmatranjima vezanim za deliberativnu demokratiju. Rad je posebno usmeren na mogućnosti deliberativnih foruma da doprinesu inovativnoj demokratizaciji društva. Neki od rezultata do kojih je Ivana Janković Vasiljev došla u svom istraživanju pokazuju da je javna deliberacija doprinela većem znanju učesnika vezanom za temu diskusije i uopše većoj zainteresovanosti za društvena i politička pitanja koja utiču na svakodnevicu građana.

U koautorskom članku Ivane Janković Vasiljev i Miljana Vasića „Epistemički paternalizam u doba krize“ koji je objavljen 2022. godine u zborniku *Etika i istina u doba krize*, ispituju se dva tipa epistemičkog paternalizma, eudaimonistički i strogi. Autori su saglasni sa glavnim prigovorom koji se iznosi povodom oba tipa paternalizma, a to je narušavanje lične autonomije. Uzimajući u obzir krizne situacije u kojima epistemički paternalizam može biti opravdan, autori argumentuju u prilog slabije koncepcije epistemičkog paternalizma koja ne bi narušavala ličnu autonomiju i koja bi podsticala epistemičke vrline građana.

S obzirom da je u konkursu jasno navedeno težište istraživanja FILOZOFIJA POLITIKE, radove kandidata Aleksandra Lukića komisija neće pojedinačno prikazivati jer najveći broj njegovih radova uopšte ne spada u ovu oblast. Uvidom u radove kandidata Lukića komisija je ustanovila da se u najvećem broju radova on bavi temama iz oblasti istorije filozofije, koje uopšte nisu relevantne za filozofiju politike. Ilustracije radi navodimo naslove radova: „Šeling. Potencije prirode i spekulativna fizika“, „Kantova *Kritika čistog uma* i dogmatizam metafizike“, „Platon. Da li je duša besmrtna?“, „Parmenidovo učenje o biću“, „Kantovo učenje o čoveku kao biću dvostruke prirode“, „Spor između Šelinga i Hegela kao bitno obeležje filozofije 19. veka“, „Šeling, prevladavanje Kanta“, „Problem kontinuiteta Šelingove filozofije“*.* Za razliku od toga, svi razmatrani radovi kandidatkinje Ivane Janković Vasiljev spadaju u oblast filozofije politike. Pored toga, na osnovu uvida u dokumentaciju, komisija konstatuje da je doktorska disertacija kandidata Lukića pod naslovom „Šelingova umna mitologija“, takođe iz oblasti istorije filozofije, što dodatno ukazuje da njegove osnovne kompetencije nisu iz oblasti filozofije politike. Doktorska disertacija kandidatkinje Ivana Janković Vasiljev pod naslovom „Epistemičko opravdanje demokratije“ spada u oblast filozofije politike što dodatno ukazuje na to da su njene osnovne kompetencije vezane upravo za tu oblast.

Pored većeg broja radova iz oblasti istorije filozofije, kandidat Lukić ima i objavljene radove koji se bave temama vezanim za politiku za koje je komisija utvrdila da nisu relevantni za predmete iz oblasti filozofije politike koji su u programima studija na Odeljenju za filozofiju. Za razliku od toga svi radovi dr Ivane Janković Vasiljev, kako oni koji su objavljeni pre prvog izbora u zvanje docenta, tako i oni koji su objavljeni posle toga, relevantni su za predmete koje drži na osnovnim i master studijama na Odeljenju za filozofiju. Ovo ne samo da ukazuje na kompetencije koje su potrebne za držanje nastave iz tih predmeta, već radovi Ivane Janković Vasiljev mogu da koriste studentima kao dodatna literatura kako bi bolje savladali gradivo. Konačno, komisija je utvrdila da su svi članci Ivane Janković Vasiljev rezultat rada u okviru značajnih domaćih i međunarodnih (Jean Monnet projekat *Active Citizenship: Promoting and Advancing Innovative Democratic Practices in the Western Balkans*) naučnih projekata, dok za razliku od toga, nijedan rad kandidata Lukića nije nastao u okviru naučnog projekta.

1. **ZAKLJUČNO MIŠLJENJE I PREDLOG KOMISIJE**

Uzimajući u obzir težište istraživanja i potrebe nastave na Odeljenju za filozofiju, komisija smatra da prilikom izbora u zvanje DOCENTA za užu naučnu oblast OPŠTA FILOZOFIJA, težište istraživanja: FILOZOFIJA POLITIKE, prednost treba dati dr Ivani Janković Vasiljev s obzirom da su njeni naučni radovi upravo iz te oblasti, da su relevantni za predmete koji su u programu osnovnih i master studija na Odeljenju za filozofiju, i s obzirom da su nastali u okviru značajnih domaćih i međunarodnih naučnih projekata.

Na osnovu svega prethodno rečenog, komisija predlaže Izbornom veću Filozofskog fakulteta Univerziteta u Beogradu da izabere **dr Ivanu Janković Vasiljev** u zvanje DOCENTA za užu naučnu oblast OPŠTA FILOZOFIJA, težište istraživanja: FILOZOFIJA POLITIKE, sa punim radnim vremenom, na određeno vreme u trajanju od pet godina.

Beograd, 14. 10. 2024.

Komisija:

dr Ivan Mladenović, redovni profesor

Filozofski fakultet, Univerzitet u Beogradu

dr Aleksandar Dobrijević, docent

Filozofski fakultet, Univerzitet u Beogradu

dr Đorđe Pavićević, redovni profesor

Fakultet političkih nauka, Univerzitet u Beogradu